Ме́сяца сентября́ в 22-й день  
Преподо́бнаго Ио́ны Яшезе́рскаго чудотво́рца

Тропа́рь, глас 8:

Благове́щенския оби́тели устрои́телю усе́рдный,/ сло́вом и́стины ве́ру насади́вый,/ благове́стием же окре́стныя лю́ди, я́ко ни́ву, оби́льно ороси́вый/ и прозябе́ние ди́вное Бо́гу принесы́й,/ восхваля́ем тя любо́вию, преподо́бне о́тче Ио́но,/ и, соверша́юще па́мять твою́, уми́льно вопие́м:// моли́ся, во е́же спасти́ся душа́м на́шим.

Конда́к, глас 2:

Подви́жника изря́дна и уго́дника Бо́жия преди́вна/ днесь Це́рковь Христо́ва па́мять че́стно пра́зднует/ и, досто́йно того́ ублажа́ющи, си́це вопие́т:/ ди́вный во святы́х Твои́х, Го́споди,// моли́твами преподо́бнаго Ио́ны поми́луй нас.

Моли́тва

О преподо́бне и богоно́сне о́тче Ио́но, те́плый наш засту́пниче, ско́рый помо́щниче и ми́лостивый предста́телю! Ты, в земли́ Се́верныя Фиваи́ды а́нгельски пожи́в, ны́не на Небеси́ Престо́лу Бо́жию предстои́ши и ду́хом любве́ от нас не отступа́еши. Те́мже, име́я тя ди́внаго хода́тая пред Бо́гом, к ми́лостивому заступле́нию твоему́ прибега́ем и вопие́м: приими́ ны́не моле́ние нас недосто́йных, и изба́ви твои́м предста́тельством от всех ско́рбных обстоя́ний, неду́гов теле́сных и искуше́ний лука́вых. Испроси́ Оте́честву на́шему от Великодарови́таго Бо́га мир, тишину́ и благоде́нствие, бу́ди непрело́жный покрови́тель всем с ве́рою к тебе́ прибега́ющим, земли́ Ве́псской и святе́й оби́тели, твои́м име́нем укра́шенней, в не́йже ты трудолю́бне подвиза́лся еси́ и в Тро́ице сла́вимому Бо́гу на́шему угоди́л еси́. Ему́же подоба́ет вся́кая сла́ва, честь и поклоне́ние, Отцу́, и Сы́ну, и Свято́му Ду́ху, ны́не и при́сно, и во ве́ки веко́в. Ами́нь.

*Утверждены Священным Синодом*

*Русской Православной Церкви  
26.02.2019 (журнал № 12).*